Σήμερα κυβερνητικός ανασχηματισμός και ορκωμοσία της νέας κυβέρνησης
«Δεν έχουμε την πολυτέλεια να φυγομαχήσουμε» δήλωσε ο Πρωθυπουργός Γιώργος Παπανδρέου
Σήμερα το πρωί στις 9, θα ανακοινωθούν τελικά τα ονόματα της νέας κυβέρνησης υπό τον Πρωθυπουργό, Γιώργο Παπανδρέου, και θα ακολουθήσει το μεσημέρι η ορκωμοσία της. Προηγήθηκε το απόγευμα έκτακτη πολύωρη συνεδρίαση της Κοινοβουλευτικής Ομάδας του ΠΑΣΟΚ. Η Αθήνα δεν ξημέρωσε με «ανασχηματισμένη» κυβέρνηση όπως είχε υποσχεθεί ο Πρωθυπουργός Γιώργος Παπανδρέου, αλλά με κρίση αμφισβήτησης του ιδίου από την κοινοβουλευτική ομάδα του ΠΑΣΟΚ και την παραίτηση δύο βουλευτών του Έκτορα Νασιάκου και του Γιώργου Φλωρίδη. Την αναστάτωση ακολούθησαν ραγδαίες εξελίξεις όπως η έκτακτη σύγκλιση της Κοινοβουλευτικής Ομάδας και αναβολή της ανακοίνωσης του ανασχηματισμού, καθώς φήμες μιλούσαν και για κύμα παραιτήσεων στο κυβερνών κόμμα. Την ίδια ώρα σύσσωμη η αντιπολίτευση έπαιρνε θέση υπέρ της διεξαγωγής εκλογών με τον Πρόεδρο της Δημοκρατίας να κάνει έκκληση «να μη γίνει η οικονομική κρίση, κρίση δημοκρατίας». Έξω από την Βουλή «οι αγανακτισμένοι» για 24 μέρα γέμισαν την πλατεία με τα συνθήματα για την απόσυρση του Μεσοπρόθεσμου Προγράμματος, την ίδια ώρα που στην αρμόδια επιτροπή Οικονομικών της Βουλής ψηφιζόταν επί της αρχής το Πρόγραμμα μόνο από τους βουλευτές του ΠΑΣΟΚ και με αποχή των αριστερών κομμάτων. Στην μεγάλη αίθουσα της Ολομέλειας η Κοινοβουλευτική Ομάδα του ΠΑΣΟΚ συγκεντρώθηκε σε βαρύ κλίμα, με 60 βουλευτές εγγεγραμμένους να μιλήσουν και άκουσαν τον Πρόεδρο τους Γιώργο Παπανδρέου σε χαμηλούς τόνους να ρίχνει την ευθύνη για την αποτυχία του σχηματισμού κυβέρνησης συνεργασίας στην ΝΔ, να αφήνει ανοικτό το ενδεχόμενο κάποιας συναίνεσης, να ζητάει την στήριξή τους, να αναγνωρίζει λάθη και παραλείψεις και να κλείνει με το «Είμαστε εδώ. Θα δώσουμε την μάχη. Δεν έχουμε την πολυτέλεια να φυγομαχήσουμε». Ο κ. Παπανδρέου διάβασε από το βήμα της Βουλής και την έκκληση του Γάλλου Προέδρου Νικολά Σαρκοζί, για υπευθυνότητα και αίσθηση συμβιβασμού, προκειμένου να εξευρεθεί μια λύση για την Ελλάδα, απευθυνόμενη κυρίως προς την Άγκελα Μέρκελ την οποία και θα συναντήσει σήμερα στο Βερολίνο για να συζητήσουν ακριβώς την κρίση χρέους της Ελλάδας. Στην διπλανή αίθουσα της Βουλής λίγο αργότερα, ο Πρόεδρος της Νέας Δημοκρατίας Αντώνης Σαμαράς, μίλησε στην δική του κοινοβουλευτική ομάδα, εξηγώντας πως ο Πρωθυπουργός πήρε πίσω την παραίτησή του, ζήτησε την εμπιστοσύνη των βουλευτών του κόμματος και με την αρχή «αλλαγή πολιτικής και επαναδιαπραγμάτευση μνημονίου και μεσοπρόθεσμου προγράμματος, υποστήριξε ότι το ΠΑΣΟΚ δεν μπορεί να κυβερνήσει και πρέπει ο λαός να αποφασίσει ζητώντας επίσημα εκλογές.